Projekts

**Par Savienības pilsoņu un viņu ģimenes locekļu ieceļošanu un uzturēšanos Latvijas Republikā**

**I nodaļa**

**Vispārīgie noteikumi**

**1. pants.** Likuma mērķis ir noteikt Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņu (turpmāk - Savienības pilsoņu) un viņu ģimenes locekļu ieceļošanas un uzturēšanās kārtību Latvijas Republikā un tās ierobežojumus, kas īstenojami, nodrošinot Savienības pilsoņu tiesības brīvi pārvietoties.

**2.pants.** Šajā likumā noteiktās normas attiecina uz:

1) Savienības pilsoni, kas pārceļas uz dzīvi vai uzturas Latvijas Republikā, un viņa ģimenes locekli, kurš to pavada vai pievienojas tam;

2) Latvijas pilsoņa ģimenes locekli, ja Latvijas pilsonis ir izmantojis tiesības uz brīvu personu kustību un uzturējies citā Eiropas Savienības dalībvalstī, Eiropas Ekonomikas zonas valstī vai Šveices Konfederācijā (turpmāk – dalībvalsts) vai viņš ir pakalpojumu sniedzējs, kurš veic komercdarbību Latvijas Republikā un sniedz pakalpojumus personām, kas veic komercdarbību citā dalībvalstī.

**3.pants.** Šā likuma izpratnē Savienības pilsoņa ģimenes loceklis ir:

1) Savienības pilsoņa laulātais;

2) Savienības pilsoņa vai viņa laulātā radinieks taisnā lejupējā līnijā, kas nav sasniedzis 21 gada vecumu vai atrodas Savienības pilsoņa vai viņa laulātā apgādībā;

3) Savienības pilsoņa vai viņa laulātā radinieks taisnā augšupējā līnijā, kas atrodas Savienības pilsoņa vai viņa laulātā apgādībā;

4) Savienības pilsoņa vai viņa laulātā radinieks, kas Savienības pilsoņa iepriekšējā mītnes valstī atrodas Savienības pilsoņa apgādībā vai kam ir kopīga saimniecība ar Savienības pilsoni, vai kam nopietnu veselības traucējumu dēļ ir nepieciešama personiska kopšana, un Savienības pilsonis apliecina, ka nodrošinās šīs personas kopšanu;

5) partneris, ar kuru Savienības pilsonim ir vismaz divus gadus ilgušas vai reģistrētas attiecības.

**4.pants.** (1)Lai Savienības pilsonis Latvijas Republikā nodibinātu darba tiesiskās attiecības vai kļūtu par pašnodarbinātu personu, viņam nav nepieciešams iegūt tiesības uz nodarbinātību.

(2) Savienības pilsoņa ģimenes loceklim, kurš nav Savienības pilsonis, izsniedzot Savienības pilsoņa ģimenes locekļa uzturēšanās atļauju, piešķir tiesības uz nodarbinātību bez ierobežojumiem.

**5.pants.** (1) Savienības pilsoņu un viņu ģimenes locekļu ieceļošanu un uzturēšanos Latvijas Republikā atbilstoši savai kompetencei dokumentē un kontrolē Pilsonības un migrācijas lietu pārvalde (turpmāk – Pārvalde), Valsts robežsardze, Valsts darba inspekcija, Iekšlietu ministrija un Ārlietu ministrija.

(2) Militārās izlūkošanas un drošības dienests, Satversmes aizsardzības birojs, Valsts drošības dienests, Valsts policija un Valsts robežsardze (turpmāk – kompetenta valsts iestāde) izvērtē Savienības pilsoņa un viņa ģimenes locekļa radīto valsts drošības vai sabiedriskās kārtības vai drošības apdraudējumu un sniedz atzinumu.

**6.pants.** Šā likuma 5.pantā minētajām institūcijām ir tiesības:

1) veikt pārrunas ar Savienības pilsoni un viņa ģimenes locekli un pieprasīt paskaidrojumus un papildu dokumentus, kas pamato ieceļošanas un uzturēšanās mērķi un personas sniegto ziņu patiesumu, kā arī pārbaudīt Savienības pilsoņa un viņa ģimenes locekļa sniegto informāciju;

2) noteikt un organizēt dokumentu, priekšmetu, valodas, medicīniskās un citas ekspertīzes un pārbaudes;

3) veikt datu apstrādi.

 **7.pants.** (1)Ieceļojot un uzturoties Latvijas Republikā, Savienības pilsonim un viņa ģimenes loceklim nepieciešams derīgs ceļošanas dokuments.

(2) Ceļošanas dokuments ir derīgs, ja:

1) tas ir atzīts Latvijas Republikā;

2) tas atbilst noteiktajam paraugam,

3) tā derīguma termiņš nav beidzies,

4) tas nesatur dokumenta izdevēja neatrunātus labojumus, mehāniskus bojājumus vai smērējumus, kuru dēļ nav iespējams identificēt dokumenta turētāju, izlasīt dokumentā norādīto informāciju vai noteikt dokumenta viltojumus.

(3)Savienības pilsonis vai viņa ģimenes loceklis pēc Valsts robežsardzes, Valsts darba inspekcijas vai Pārvaldes pieprasījuma iesniedz dokumentus, kas apliecina, ka pastāv šajā likumā minētie nosacījumi, lai uzturētos Latvijas Republikā.

(4) Informāciju par ceļošanas dokumentu iekļauj dokumentu paraugu informācijas sistēmā. Ministru kabinets nosaka dokumentu paraugu informācijas sistēmā iekļaujamās informācijas apjomu un izmantošanas kārtību.

**8.pants.** Šā likuma 19., 20., 21. un 22.pantā minēto dokumentu, kā arī 35.pantā minētās izziņas esība nevar tikt uzskatīta par priekšnoteikumu, lai Savienības pilsonis vai viņa ģimenes loceklis varētu īstenot kādas tiesības vai saņemt valsts pārvaldes vai pašvaldības iestādes sniegtu pakalpojumu, ja viņš apstiprina savas tiesības (statusu) ar citiem pierādījumiem.

**II nodaļa**

**Ieceļošana Latvijas Republikā**

**9.pants.** Savienības pilsonis un viņa ģimenes loceklis ir tiesīgs ieceļot un uzturēties Latvijas Republikā uz laiku līdz trim mēnešiem, skaitot no pirmās ieceļošanas dienas, ja viņam ir derīgs ceļošanas dokuments un viņš nerada faktiskus, attiecīgajā brīdī esošus un nopietnus draudus valsts drošībai, sabiedriskajai kārtībai vai drošībai vai sabiedrības veselībai.

**10.pants.** Savienības pilsoņa ģimenes loceklis, kurš nav Savienības pilsonis, ir tiesīgs ieceļot un uzturēties Latvijas Republikā līdz trim mēnešiem, skaitot no pirmās ieceļošanas dienas, saskaņā ar nosacījumiem, kas noteikti Eiropas Parlamenta un Padomes 2018.gada 14.novembra regulā Nr. 2018/1806/ES, ar ko izveido to trešo valstu sarakstu, kuru valstspiederīgajiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru valstspiederīgajiem minētā prasība neattiecas, vai, ja viņam ir kādā dalībvalstī izsniegta derīga Savienības pilsoņa ģimenes locekļa uzturēšanās atļauja.

**11.pants.** Ja Savienības pilsonim vai viņa ģimenes loceklim nav Latvijas Republikas valsts robežas šķērsošanai nepieciešamo dokumentu, Valsts robežsardzes amatpersona, pirms atteikt ieceļot Latvijas Republikā, nodrošina iespēju iegūt nepieciešamos dokumentus vai tos iesniegt Valsts robežsardzē, vai citādi pierādīt, ka personai ir brīvas pārvietošanās un uzturēšanās tiesības, un šādu pierādījumu saņemšanas gadījumā pieņem lēmumu atļaut personai ieceļot Latvijas Republikā.

**12.pants.**  Savienības pilsoņa ģimenes loceklim, kuram ir brīvas pārvietošanās un uzturēšanās tiesības, ir tiesības saņemt vīzu ieceļošanai.

**13.pants.** Vīzas pieteikumu izskata un vīzu izsniedz Imigrācijas likumā noteiktajā kārtībā, ievērojot šajā likumā paredzētos izņēmumus.

**14.pants.** (1)Latvijas Republikas diplomātiskā vai konsulārā pārstāvniecība (turpmāk – pārstāvniecība), Pārvalde vai Valsts robežsardze, pieņemot Savienības pilsoņa ģimenes locekļa vīzas pieteikumu:

1) pieprasa tikai derīgu ceļošanas dokumentu un dokumentus, kas apliecina Savienības pilsoņa ģimenes locekļa saikni ar Savienības pilsoni.

2) nodrošina iespēju neizmantot ārpakalpojumu kompāniju, bet vīzas pieteikumu iesniegt pārstāvniecībā (ja vīzas pieteikums tiek iesniegts ārvalstī).

(2) Izsniedzot vīzu Savienības pilsoņa ģimenes loceklim, kurš ieceļo Latvijas Republikā atbilstoši šā likuma 2.pantā noteiktajam, nepiemēro Eiropas Savienības un nacionālajos tiesību aktos noteiktās valsts nodevas par vīzas pieteikuma izskatīšanu.

**15.pants.** Savienības pilsoņa ģimenes loceklim izsniedz vienoto vīzu daudzkārtējai ieceļošanai ar iespējami garāku derīguma termiņu. Ja vīzu Savienības pilsoņa ģimenes loceklim izsniedz robežšķērsošanas vietā, vīzas termiņš nepārsniedz 15 dienas. Vīzu izsniedz iespējami īsākā laikā atbilstoši normatīvajiem aktiem vīzu izsniegšanas jomā.

**16.pants.** Savienības pilsoņa ģimenes loceklim atsaka izsniegt vīzu, kā arī vīzu atceļ vai anulē, ja Savienības pilsoņa ģimenes loceklis rada tiešus, konkrētajā brīdī pastāvošus un pietiekami nopietnus draudus valsts drošībai vai sabiedriskajai kārtībai vai drošībai vai sabiedrības veselībai.

**17.pants.** Ja vīzu nav bijis iespējams pieprasīt pārstāvniecībā, to var pieprasīt Ministru kabineta noteiktajā robežšķērsošanas vietā.

**18**.**pants**. Ja Savienības pilsonim vai viņa ģimenes loceklim atteikts ieceļot Latvijas Republikā, piemēro Imigrācijas likuma VI nodaļas “Atteikums ārzemniekam ieceļot Latvijas Republikā” nosacījumus.

**III nodaļa**

**Uzturēšanās Latvijas Republikā**

**19.pants.** (1) Ja Savienības pilsonis vai viņa ģimenes loceklis, kurš ir Savienības pilsonis, vēlas uzturēties Latvijas Republikā ilgāk nekā trīs mēnešus nepārtraukti, viņam izsniedz Savienības pilsoņa reģistrācijas apliecību (turpmāk – reģistrācijas apliecība).

(2) Šā panta pirmajā daļā minētajam dokumentam nenosaka derīguma termiņu.

(3) Savienības pilsonis vai viņa ģimenes loceklis, kurš ir Savienības pilsonis, šā panta pirmajā daļā minētā dokumenta vietā ir tiesīgs pieprasīt Savienības pilsoņa personas apliecību, kurā izdarīts ieraksts "Savienības pilsoņa reģistrācijas apliecība".

(4) Šā panta trešajā daļā minēto dokumentu izsniedz uz pieciem gadiem vai uz īsāku termiņu, ja Savienības pilsoņa paredzamais uzturēšanās laiks Latvijas Republikā ir īsāks par pieciem gadiem.

**20.pants.** Ja Savienības pilsonis vai viņa ģimenes loceklis, kurš ir Savienības pilsonis, ir tiesīgs uzturēties Latvijas Republikā pastāvīgi, viņam izsniedz Savienības pilsoņa personas apliecību (turpmāk – pastāvīgās uzturēšanās apliecība), kurā izdarīts ieraksts "Savienības pilsoņa pastāvīgās uzturēšanās apliecība".

**21.pants.** (1) Ja Savienības pilsoņa ģimenes loceklis, kurš nav Savienības pilsonis, uzturas Latvijas Republikā noteiktu laiku, viņam izsniedz Savienības pilsoņa ģimenes locekļa uzturēšanās atļauju (turpmāk – uzturēšanās atļauja), kurā izdarīts ieraksts “Savienības pilsoņa ģimenes locekļa uzturēšanās atļauja”.

(2) Uzturēšanās atļauju izsniedz uz pieciem gadiem vai uz īsāku termiņu, ja Savienības pilsoņa, ar kuru kopā Savienības pilsoņa ģimenes loceklis, kurš nav Savienības pilsonis, uzturēsies Latvijas Republikā, paredzamais uzturēšanās laiks Latvijas Republikā ir īsāks par pieciem gadiem.

**22.pants.** Ja Savienības pilsoņa ģimenes loceklis, kurš nav Savienības pilsonis, uzturas Latvijas Republikā pastāvīgi, viņam izsniedz Savienības pilsoņa ģimenes locekļa pastāvīgās uzturēšanās atļauju (turpmāk – pastāvīgās uzturēšanās atļauja), kurā izdarīts ieraksts “Savienības pilsoņa ģimenes locekļa uzturēšanās atļauja”.

**23.pants.** (1) Ministru kabinets nosaka reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai nepieciešamos dokumentus, kā arī reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanas un izsniegšanas kārtību.

(2) Ministru kabinets nosaka šā likuma 19.panta pirmajā daļā minētā dokumenta saturu un apstiprina tā paraugu.

(3) Šā likuma 19.panta otrajā daļā un 20.pantā minēto dokumentu izsniedz atbilstoši tiesību aktiem, kas regulē personu apliecinošu dokumentu izsniegšanu Latvijas Republikā.

(4) Šā likuma 21. un 22.pantā minētos dokumentus izsniedz atbilstoši Padomes 2002.gada 13.jūnija Regulai Nr.1030/2002, ar ko nosaka vienotu uzturēšanās atļauju formu trešo valstu pilsoņiem.

(5) Šā likuma 20. un 22.pantā minētos dokumentus izsniedz uz 10 gadiem.

**24.pants.** Ja Savienības pilsonis vēlas uzturēties Latvijas Republikā ilgāk par trim mēnešiem nepārtraukti, viņš reģistrējas Pārvaldē un saņem reģistrācijas apliecību.

**25.pants.** Savienības pilsonim, uzturoties Latvijas Republikā ilgāk par trim mēnešiem nepārtraukti, nav nepieciešams reģistrēties Pārvaldē, ja viņam ir derīgs ceļošanas dokuments un viņš:

1) uzturas Latvijas Republikā līdz sešiem mēnešiem gadā, skaitot no pirmās ieceļošanas dienas, ja uzturēšanās mērķis ir darba tiesisko attiecību nodibināšana Latvijas Republikā. Ja pēc sešu mēnešu termiņa beigšanās Savienības pilsonis nav nodibinājis darba tiesiskās attiecības, viņš un viņa ģimenes locekļi var turpināt uzturēties Latvijas Republikā bez reģistrācijas Pārvaldē, ja ir pierādījumi, ka Savienības pilsonis turpina meklēt darbu, un ir pamats uzskatīt, ka viņam ir izredzes nodibināt darba attiecības;

2) ir nodarbināts Latvijas Republikā, bet dzīvo citā Eiropas Savienības dalībvalstī, kurā atgriežas vismaz reizi nedēļā;

3) ir Latvijas Republikas Izglītības iestāžu reģistrā reģistrētas izglītības iestādes audzēknis, un viņa paredzamais uzturēšanās termiņš Latvijas Republikā nepārsniedz vienu gadu.

**26.pants.** (1)Savienības pilsonis ir tiesīgs saņemt reģistrācijas apliecību, ja viņš atbilst vismaz vienam no šādiem nosacījumiem:

1) viņš ir nodarbināts Latvijas Republikā darbinieka statusā vai atbilst kādam no šā likuma 27.pantā minētajiem nosacījumiem;

2) viņš ir pašnodarbināta persona Latvijas Republikā;

3) viņš ir pakalpojumu sniedzējs vai darbinieks pie dalībvalstī reģistrētas personas, kas ir pakalpojuma sniedzējs Latvijas Republikā;

4) viņš iegūst izglītību Latvijas Republikas Izglītības iestāžu reģistrā reģistrētā izglītības iestādē, un viņam ir pietiekams iztikas nodrošinājums, lai nekļūtu par slogu sociālās palīdzības sistēmai, kā arī derīgs dalībvalsts izsniegts dokuments, kas apliecina tiesības Latvijas Republikā saņemt nepieciešamo vai neatliekamo medicīnisko palīdzību, vai veselības apdrošināšanas polise;

5) viņam ir pietiekams iztikas nodrošinājums, lai nekļūtu par slogu sociālās palīdzības sistēmai, un derīgs dalībvalsts izsniegts dokuments, kas apliecina tiesības Latvijas Republikā saņemt nepieciešamo medicīnisko vai neatliekamo medicīnisko palīdzību, vai derīga veselības apdrošināšanas polise;

6). viņš ir Latvijas pilsoņa, Latvijas nepilsoņa vai pastāvīgās uzturēšanās atļauju Latvijas Republikā saņēmušā ārzemnieka laulātais, un viņam ir pietiekams iztikas nodrošinājums, lai nekļūtu par slogu sociālās palīdzības sistēmai, un derīgs dalībvalsts izsniegts dokuments, kas apliecina tiesības Latvijas Republikā saņemt nepieciešamo medicīnisko vai neatliekamo medicīnisko palīdzību, vai derīga veselības apdrošināšanas polise;

7) Latvijas Republikā pār viņu nodibināta aizgādnība vai aizbildnība.

(2) Pietiekams iztikas nodrošinājums šā likuma izpratnē ir ikmēneša ienākumi, kas atbilst vismaz tiesību aktos noteiktajam trūcīgas personas ienākumu līmenim.

**27.pants.** Savienības pilsonis, kas vairs nav darba ņēmējs vai pašnodarbināta persona, saglabā darbinieka vai pašnodarbinātas personas statusu Latvijas Republikā, ja viņš:

1) uz laiku ir darbnespējīgs slimības vai nelaimes gadījuma dēļ;

2) ir reģistrēts Nodarbinātības valsts aģentūrā bezdarbnieka vai darba meklētāja statusā, līdz reģistrācijai ir bijis nodarbināts ilgāk par gadu, un nodarbinātības pārtraukums iestājies no viņa neatkarīgu apstākļu dēļ;

3) ir reģistrēts Nodarbinātības valsts aģentūrā kā bezdarbnieks vai darba meklētājs pirmo 12 mēnešu laikā pēc darba uzsākšanas vai gadījumā, ja darba līgums bijis noslēgts uz laiku, kas ir īsāks par vienu gadu. Šādā gadījumā darbinieka statusu Savienības pilsonim saglabā sešus mēnešus;

4) ir uzsācis ar iepriekšējo nodarbinātību saistītas profesionālās izglītības programmas apguvi Izglītības iestāžu reģistrā reģistrētā profesionālās izglītības iestādē. Nosacījumu par izglītības programmas apguves saistību ar iepriekšējo nodarbinātību nepiemēro, ja nodarbinātības pārtraukums iestājies no personas neatkarīgu apstākļu dēļ.

**28.pants.** Savienības pilsonim ir tiesības saņemt pastāvīgās uzturēšanās apliecību, ja viņš tieši pirms pastāvīgās uzturēšanās tiesību pieprasīšanas nepārtraukti piecus gadus likumīgi uzturējies Latvijas Republikas teritorijā.

**29.pants.** (1) Savienības pilsonim, kurš darbinieka vai pašnodarbinātas personas statusā uzturējies Latvijas Republikas teritorijā laikposmu, īsāku par pieciem gadiem nepārtraukti, ir tiesības saņemt pastāvīgās uzturēšanās apliecību, ja viņš:

1) savas profesionālās darbības beigšanas brīdī ir sasniedzis Latvijas Republikas normatīvajos aktos noteikto pensijas vecumu vai beidz strādāt algotu darbu, lai priekšlaicīgi pensionētos, ja viņš ir strādājis Latvijas Republikā vismaz iepriekšējos 12 mēnešus un ir nepārtraukti uzturējies Latvijas Republikā ilgāk nekā trīs gadus. Nepārtrauktas uzturēšanās periodā Latvijas Republikā ieskaita nodarbinātības laiku citā dalībvalstī;

2) ir nepārtraukti uzturējies Latvijas Republikā ilgāk nekā divus gadus un pārtraucis darbu Latvijas Republikā neatgriezeniskas darbnespējas dēļ. Ja šāda darbnespēja radusies tāda darbā notikuša nelaimes gadījuma vai arodslimības dēļ, par kuru personai ir tiesības saņemt pabalstu Latvijas Republikā, nosacījumu par uzturēšanās ilgumu nepiemēro. Nepārtrauktas uzturēšanās periodā Latvijas Republikā ieskaita nodarbinātības laiku citā dalībvalstī;

3) pēc trīs gadus ilgām nepārtrauktām darba attiecībām un uzturēšanās Latvijas Republikā ir darbinieks vai pašnodarbināta persona citā dalībvalstī, saglabājot savu dzīvesvietu Latvijas Republikā un atgriežoties tajā katru dienu vai vismaz reizi nedēļā.

(2) Nodarbinātības valsts aģentūrā reģistrēto laiku, kad persona nav strādājusi no tās neatkarīgu iemeslu dēļ, un neierašanos darbā vai darba pārtraukšanu slimības vai nelaimes gadījuma dēļ uzskata par nodarbinātības laiku.

**30.pants.** (1) Savienības pilsoņa ģimenes loceklim ir tiesības uzturēties Latvijas Republikā kopā ar Savienības pilsoni, kurš uzturas Latvijā saskaņā ar šā likuma 26., 28. vai 29.pantu, vai Latvijas pilsoni saskaņā ar šā likuma 2.panta 2.punktu.

(2) Savienības pilsoņa ģimenes loceklis, kurš nav Savienības pilsonis, pieteikumu uzturēšanās atļaujas pieprasīšanai iesniedz ne vēlāk kā trīs mēnešu laikā no ieceļošanas Latvijas Republikā, bet pastāvīgās uzturēšanās atļaujas pieprasīšanai – Latvijas Republikā izsniegtās uzturēšanās atļaujas derīguma termiņa laikā.

**31.pants**. (1) Savienības pilsoņa ģimenes loceklis ir tiesīgs pieprasīt pastāvīgās uzturēšanās tiesības Latvijas Republikā, ja viņš tieši pirms pastāvīgās uzturēšanās tiesību pieprasīšanas nepārtraukti piecus gadus likumīgi uzturējies Latvijas Republikā. Nosacījumu par nepārtrauktas piecu gadu likumīgas uzturēšanās Latvijas Republikā nepieciešamību neattiecina uz tāda Savienības pilsoņa, kurš saņēmis pastāvīgās uzturēšanās apliecību saskaņā ar šā likuma 29.pantu, ģimenes locekli.

(2) Savienības pilsoņa ģimenes loceklis, kurš pats ir Savienības pilsonis un Latvijas Republikā uzturas saskaņā ar šā likuma 32.panta pirmajā punktā noteikto, ir tiesīgs pieprasīt pastāvīgās uzturēšanās tiesības Latvijas Republikā, ja viņš tieši pirms pastāvīgās uzturēšanās tiesību pieprasīšanas nepārtraukti piecus gadus likumīgi uzturējies Latvijas Republikā un atbilst kādam no šā likuma 26.panta pirmajā daļā noteiktajiem kritērijiem.

(3) Savienības pilsoņa ģimenes loceklis, kurš nav Savienības pilsonis un Latvijas Republikā uzturas saskaņā ar šā likuma 32.panta otrajā punktā noteikto, ir tiesīgs pieprasīt pastāvīgās uzturēšanās tiesības Latvijas Republikā, ja viņš tieši pirms pastāvīgās uzturēšanās tiesību pieprasīšanas nepārtraukti piecus gadus likumīgi uzturējies Latvijas Republikā un atbilst vienam no šādiem nosacījumiem:

1) ir darba ņēmējs vai pašnodarbināta persona;

2) viņam ir iztikas līdzekļi, kas ir pietiekami pašam un viņa ģimenes locekļiem, lai uzturēšanās laikā nekļūtu par slogu sociālās palīdzības sistēmai;

3) viņam ir visaptverošs veselības apdrošināšanas segums Latvijas Republikā;

4) viņš ir šā panta trešajā daļā minētajiem nosacījumiem atbilstošas personas, kura jau uzturas Latvijas Republikā, ģimenes loceklis.

**32.pants.** Savienības pilsoņa izceļošanas, nāves, šķiršanās vai laulības atzīšanas par spēkā neesošu gadījumā:

1) Savienības pilsoņa ģimenes loceklis, kurš pats ir Savienības pilsonis, saglabā tiesības uzturēties Latvijas Republikā;

2) Savienības pilsoņa ģimenes loceklis, kurš pats nav Savienības pilsonis, saglabā tiesības uzturēties Latvijas Republikā, ja:

a) pirms laulības šķiršanas vai atzīšanas par spēkā neesošu ir bijis laulībā ar Savienības pilsoni vismaz trīs gadus, no kuriem vismaz gadu uzturējies Latvijas Republikā;

b) saskaņā ar laulāto vienošanos vai tiesas nolēmumu Savienības pilsoņa bērns paliek tā laulātā apgādībā, kurš nav Savienības pilsonis;

c) laulātie vienojas vai tiesas nolēmums paredz, ka laulātajam, kurš nav Savienības pilsonis, ir tiesības tikties ar nepilngadīgu bērnu Latvijas Republikas teritorijā;

d) tas ir pamatots ar īpaši sarežģītiem apstākļiem, piemēram, persona ir ģimenē notikušas vardarbības upuris, un vardarbība notikusi laulības laikā;

e) viņš ir uzturējies Latvijas Republikā vismaz gadu pirms viņa ģimenes locekļa – Savienības pilsoņa – nāves;

f) viņš ir izceļojušā vai mirušā Savienības pilsoņa bērns, kurš iegūst izglītību Latvijas Republikas izglītības iestādē. Šādā gadījumā tiesības uzturēties Latvijas Republikā saglabājas līdz mācību vai studiju beigām. Uz Savienības pilsoņa bērnam izsniegtās reģistrācijas apliecības vai uzturēšanās atļaujas laiku Latvijas Republikā ir tiesīgs uzturēties arī bērna vecāks, kura apgādībā bērns atrodas.

**33.pants.** Ja Savienības pilsonis, kurš Latvijas Republikā ir darbinieks vai pašnodarbināta persona, nomirst, pirms ieguvis tiesības pastāvīgi uzturēties Latvijas Republikā, viņa ģimenes locekļi, kuri uzturējušies kopā ar viņu Latvijas Republikā, iegūst tiesības pastāvīgi uzturēties, ja pastāv viens no šādiem nosacījumiem:

1) Savienības pilsonis – darbinieks vai pašnodarbinātā persona – līdz nāves dienai ir nepārtraukti uzturējies Latvijas Republikā divus gadus;

2) Savienības pilsoņa nāves cēlonis ir nelaimes gadījums darbā vai arodslimība.

**34.pants.** Šā likuma 19.panta pirmajā daļā minēto reģistrācijas apliecību Savienības pilsonim izsniedz nekavējoties pēc visu Ministru kabineta noteikumos minēto dokumentu iesniegšanas. Lēmumu par pastāvīgās uzturēšanās apliecības izsniegšanu pieņem 30 dienu laikā pēc pieprasījuma iesniegšanas.

**35.pants.** Savienības pilsoņa ģimenes loceklim, kurš nav Savienības pilsonis un Pārvaldē iesniedz dokumentus uzturēšanās atļaujas pieprasīšanai, Pārvalde nekavējoties izsniedz bezmaksas izziņu, kas apliecina dokumentu iesniegšanas faktu un viņa tiesības uzturēties Latvijas Republikā līdz lēmuma pieņemšanai par uzturēšanās atļaujas piešķiršanu vai par atteikumu piešķirt uzturēšanās atļauju.

**36.pants.** Lēmumu par uzturēšanās tiesības apliecinoša dokumenta izsniegšanu Savienības pilsoņa ģimenes loceklim, kurš nav Savienības pilsonis, Pārvalde pieņem:

1) 30 dienu laikā pēc visu nepieciešamo dokumentu saņemšanas Pārvaldē, ja persona pieprasa izsniegt uzturēšanās atļauju vai pastāvīgās uzturēšanās atļauju;

2) nekavējoties, ja persona pieprasa atjaunot pastāvīgās uzturēšanās atļauju.

**37.pants.** (1)Savienības pilsonim vai viņa ģimenes loceklim ir pienākums saņemt jaunu reģistrācijas apliecību, pastāvīgās uzturēšanās apliecību, uzturēšanās atļauju vai pastāvīgās uzturēšanās atļauju, ja:

1) izsniegtā reģistrācijas apliecība, pastāvīgās uzturēšanās apliecība, uzturēšanās atļauja vai pastāvīgās uzturēšanās atļauja zudusi;

2) mainījušies uzturēšanās tiesības apliecinošajā dokumentā iekļautie dati;

3) konstatētas neprecizitātes ierakstos;

4) reģistrācijas apliecībā, pastāvīgās uzturēšanās apliecībā, uzturēšanās atļaujā vai pastāvīgās uzturēšanās atļaujā ir bojājumi, kuru dēļ nav iespējams identificēt personu vai izlasīt attiecīgajā dokumentā norādīto informāciju;

5) nav iespējams identificēt tās turētāju, jo būtiski mainījies personas izskats.

(2) Pieteikumu jaunas reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai iesniedz ne vēlāk kā 30 dienu laikā pēc šā panta pirmajā daļā minēto apstākļu iestāšanās.

**38.pants.** Reģistrācijas apliecību, pastāvīgās uzturēšanās apliecību, uzturēšanās atļauju vai pastāvīgās uzturēšanās atļauju neizsniedz, ja:

1) Savienības pilsonis vai viņa ģimenes loceklis nav iesniedzis Ministru kabineta noteiktos dokumentus reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai;

2) sniegtas nepatiesas ziņas reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai;

3) ir pamats uzskatīt, ka persona noslēgusi laulību vai reģistrējusi partnerattiecības, lai iegūtu tiesības uzturēties Latvijas Republikā;

4) kompetenta valsts iestāde ir sniegusi atzinumu par to, ka persona rada draudus valsts drošībai vai sabiedriskajai kārtībai vai drošībai. Šajā apakšpunktā minētos nosacījumus piemēro, ja personas darbība rada faktiskus, attiecīgajā brīdī esošus un pietiekami nopietnus draudus, un apdraudējums skar vienu no sabiedrības pamatinteresēm;

5) persona rada draudus sabiedrības veselībai. Par draudiem sabiedrības veselībai šā likuma izpratnē uzskatāma personas inficēšanās ar infekcijas slimību, par kuru Pasaules Veselības organizācija izdevusi ieteikumu sabiedrības veselības apdraudējuma novēršanai saskaņā ar starptautiskajiem veselības aizsardzības noteikumiem. Nosacījumu par draudiem sabiedrības veselībai nepiemēro, ja slimība konstatēta triju mēnešu laikā pēc ieceļošanas Latvijas Republikā.;

5) Savienības pilsonis vai viņa ģimenes loceklis, kurš pieprasa pastāvīgas uzturēšanās tiesības apliecinošu dokumentu, ir uzturējies ārpus Latvijas Republikas ilgāk nekā sešus mēnešus gadā. Šis nosacījums neattiecas uz prombūtni obligātā militārā dienesta dēļ vai vienreizēju prombūtni, kas nav ilgāka par 12 secīgiem mēnešiem, svarīgu iemeslu dēļ (piemēram, grūtniecība, dzemdības, slimība, mācības vai norīkojums darbā citā valstī).

**39.pants.** Savienības pilsonis un viņa ģimenes loceklis zaudē tiesības uzturēties Latvijas Republikā un viņam anulē:

1) reģistrācijas apliecību vai uzturēšanās atļauju, ja:

a) viņš pārmērīgi apgrūtina sociālās palīdzības sistēmu. Šis nosacījums neattiecas uz Savienības pilsoni, kurš ir darbinieks vai pašnodarbinātais Latvijas Republikā, un viņa ģimenes locekli. Personas apgrūtinājumu sociālās palīdzības sistēmai izvērtē tās pašvaldības sociālais dienests, kurā persona deklarējusi savu dzīvesvietu. Izvērtējot ņem vērā personas uzturēšanās ilgumu Latvijas Republikā, pieprasīto sociālās palīdzības pabalstu apmēru, to pieprasīšanas regularitāti, kā arī sociālās palīdzības pieprasīšanas iemeslus;

b) vairs nepastāv šajā likumā minētie apstākļi, kas var būt par pamatu uzturēšanās tiesību piešķiršanai;

c) ir pamats uzskatīt, ka persona noslēgusi laulību vai reģistrējusi partnerattiecības, lai iegūtu tiesības uzturēties Latvijas Republikā;

2) pastāvīgās uzturēšanās apliecību vai pastāvīgās uzturēšanās atļauju, ja viņš nepārtraukti ir uzturējies ārpus Latvijas Republikas vairāk nekā divus gadus, izņemot gadījumu, ja persona var dokumentāri pierādīt, ka prombūtnei ir bijis attaisnojošs iemesls;

3) reģistrācijas apliecību, pastāvīgās uzturēšanās apliecību, uzturēšanās atļauju vai pastāvīgās uzturēšanās atļauju, ja:

a) sniegtas nepatiesas ziņas reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas saņemšanai;

b) viņš uzturējies ārpus Latvijas Republikas vairāk nekā sešus mēnešus gada laikā. Šis nosacījums attiecas tikai uz Savienības pilsoņa ģimenes locekli, kurš nav Savienības pilsonis, un nav piemērojams, ja prombūtnē viņš ir bijis obligātā militārā dienesta dēļ vai citu svarīgu iemeslu dēļ (piemēram, slimība, grūtniecība, dzemdības, mācības vai norīkojums darbā citā valstī) vienu reizi, ne ilgāk par 12 secīgiem mēnešiem;

c) kompetenta valsts iestāde ir sniegusi atzinumu par to, ka persona rada draudus valsts drošībai vai sabiedriskajai kārtībai vai drošībai. Šajā apakšpunktā minētos nosacījumus piemēro, ja personas darbība rada faktiskus, attiecīgajā brīdī esošus un pietiekami nopietnus draudus, un apdraudējums skar vienu no sabiedrības pamatinteresēm;

d) persona rada draudus sabiedrības veselībai. Nosacījumu par draudiem sabiedrības veselībai nepiemēro, ja slimība vai veselības traucējums konstatēts vēlāk nekā triju mēnešu laikā pēc ieceļošanas Latvijas Republikā.

**40.pants.** (1) Pārvaldes amatpersonas lēmumu par atteikumu izsniegt reģistrācijas apliecību, pastāvīgās uzturēšanās apliecību, uzturēšanās atļauju vai pastāvīgās uzturēšanās atļauju vai par reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas anulēšanu Savienības pilsonim vai viņa ģimenes loceklim ir tiesības apstrīdēt Pārvaldes priekšniekam 30 dienu laikā pēc šā lēmuma spēkā stāšanās dienas.

(2) Šā panta pirmajā daļā minēto Pārvaldes priekšnieka lēmumu Savienības pilsonis vai viņa ģimenes loceklis ir tiesīgs pārsūdzēt tiesā likumā noteiktajā kārtībā.

**IV nodaļa**

**Aizliegums ieceļot Latvijas Republikā un izraidīšana no Latvijas Republikas**

**41.pants.** Ja Savienības pilsonis vai viņa ģimenes loceklis laikus nav saņēmis šā likuma 19., 20, 21. vai 22.pantā noteiktos uzturēšanās tiesības apliecinošos dokumentus vai beidzies viņa ceļošanas dokumenta derīguma termiņš, tas nevar būt par pamatu viņa izraidīšanai no Latvijas Republikas.

**42.pants.** Latvijas Republikā nav tiesīgs ieceļot un uzturēties Savienības pilsonis vai viņa ģimenes loceklis, kurš saskaņā ar šā likuma noteikumiem iekļauts to ārzemnieku sarakstā, kuriem ieceļošana Latvijas Republikā aizliegta (turpmāk – saraksts).

**43.pants.** Ja Savienības pilsonis vai viņa ģimenes loceklis, uzturoties Latvijas Republikā, rada draudus valsts drošībai vai sabiedriskajai kārtībai vai drošībai, kas skar kādu no sabiedrības pamatinteresēm, iekšlietu ministrs izdod izbraukšanas rīkojumu, kurā pieprasa mēneša laikā atstāt Latvijas Republiku un tajā var ietvert lēmumu par iekļaušanu sarakstā, nosakot ieceļošanas aizliegumu Latvijas Republikā uz laiku līdz trim gadiem.

**44.pants.** Kompetentās valsts iestādes vadītājs atzinumu par šā likuma 43. vai 49.pantā minēto nosacījumu esību nosūta iekšlietu ministram lēmuma pieņemšanai.

**45.pants.** Izbraukšanas rīkojumu izdod, ja Savienības pilsonis vai viņa ģimenes loceklis rada faktiskus, attiecīgajā brīdī esošus un pietiekami nopietnus draudus valsts drošībai vai sabiedriskajai kārtībai vai drošībai, kas skar kādu no sabiedrības pamatinteresēm. Iepriekšēja krimināla sodāmība nevar būt par pamatu izbraukšanas rīkojuma izdošanai.

**46.pants.** Izdodot izbraukšanas rīkojumu, ņem vērā, cik ilgi attiecīgais Savienības pilsonis vai viņa ģimenes loceklis uzturējies Latvijas Republikā, viņa vecumu, veselības stāvokli, ģimenes un ekonomisko stāvokli, sociālo un kulturālo integrāciju Latvijas Republikā un saikni ar izcelsmes valsti.

**47.pants**. Ja kopā ar Savienības pilsoni, kuram izdots izbraukšanas rīkojums, Latvijas Republikā uzturas arī viņa ģimenes loceklis, attiecīgais ģimenes loceklis var turpināt uzturēties Latvijas Republikā:

1) saskaņā ar šo likumu, ja viņš ir Savienības pilsonis;

2) saskaņā ar Imigrācijas likumu, ja viņš nav Savienības pilsonis.

**48.pants.** Ja Savienības pilsonis vai viņa ģimenes loceklis ir Latvijas Republikā uzturējies vismaz 10 gadus vai ieguvis pastāvīgas uzturēšanās tiesības Latvijas Republikā, viņu var izraidīt tikai būtiska valsts drošības apdraudējuma gadījumā. Nepilngadīgu bērnu var izraidīt tikai gadījumā, ja izraidīšana saskaņā ar starptautiskajiem un nacionālajiem tiesību aktiem ir nepieciešama bērna interešu ievērošanai.

**49.pants.** (1) Ja Savienības pilsonis vai viņa ģimenes loceklis, uzturoties Latvijas Republikā, būtiski apdraud valsts drošību vai sabiedrisko kārtību vai drošību, vai nepamatoti nav izpildījis izbraukšanas rīkojumu, iekšlietu ministrs, pamatojoties uz kompetentas valsts iestādes atzinumu, pieņem lēmumu par viņa iekļaušanu sarakstā, un nosaka viņam ieceļošanas aizliegumu Latvijas Republikā uz laiku līdz trim gadiem.

(2) Šā panta pirmajā daļā minētajā lēmumā par iekļaušanu sarakstā iekšlietu ministrs ietver lēmumu par Savienības pilsoņa vai viņa ģimenes locekļa piespiedu izraidīšanu.

(3) Ja Savienības pilsonis vai viņa ģimenes loceklis, attiecībā uz kuru iekšlietu ministrs ir pieņēmis lēmumu par iekļaušanu sarakstā, ir konstatēts Latvijas Republikā, Valsts robežsardze veic viņa piespiedu izraidīšanu no Latvijas Republikas.

(4) Izdevumus par Savienības pilsoņa vai viņa ģimenes locekļa piespiedu izraidīšanu, aizturēšanu un turēšanu apsardzībā sedz no valsts budžeta. Šos izdevumus var piedzīt Imigrācijas likumā noteiktajā kārtībā.

**50. pants.** (1)Valsts robežsardzes amatpersona aiztur līdz 20 diennaktīm Savienības pilsoni vai viņa ģimenes locekli, lai nodrošinātu šā likuma 49.pantā minētā lēmuma par piespiedu izraidīšanu izpildi.

(2) Valsts robežsardzes amatpersona, aizturot Savienības pilsoni vai viņa ģimenes locekli, sastāda aizturēšanas protokolu.

(3) Aizturēšanas protokolā norāda tā sastādīšanas laiku, vietu, protokola sastādītāja amatu, vārdu un uzvārdu, ziņas par aizturēto, aizturēšanas laiku un motīvus. Protokolu paraksta amatpersona, kura to sastādījusi, un aizturētais. Ja aizturētais Savienības pilsonis vai viņa ģimenes loceklis atsakās parakstīt protokolu, to norāda protokolā.

(4) Aizturot Savienības pilsoni vai viņa ģimenes locekli, Valsts robežsardzes amatpersona veic personas un mantu apskati un sastāda par to protokolu. Ja Savienības pilsoņa vai viņa ģimenes locekļa apskate ir saistīta ar ķermeņa atkailināšanu vai pārmeklēšanu, apskati veic tā paša dzimuma amatpersona, nepiedaloties pretēja dzimuma personām, izņemot ārstniecības personu.

(5) Aizturētā Savienības pilsoņa vai viņa ģimenes locekļa mantu apskati veic viņa klātbūtnē. Neatliekamos gadījumos mantas var apskatīt bez aizturētā klātbūtnes.

**51.pants.** (1) Aizturētajam Savienības pilsonim vai viņa ģimenes loceklim piespiedu izraidīšanas procedūras laikā ir šādas tiesības:

1) personiski vai ar sava pārstāvja palīdzību iepazīties ar materiāliem, kas saistīti ar viņa aizturēšanu;

2) sazināties ar savas valsts konsulāro iestādi un saņemt juridisko palīdzību par saviem līdzekļiem;

3) sazināties valodā, kuru viņš saprot vai kura viņam pamatoti būtu jāsaprot, ja nepieciešams, izmantojot tulka pakalpojumus.

(2) Ar šā panta pirmajā daļā minētajām tiesībām Savienības pilsoni vai viņa ģimenes locekli iepazīstina aizturēšanas brīdī.

**52.pants.** (1) Aizturēt Savienības pilsoni vai viņa ģimenes locekli ilgāk par 20 diennaktīm Valsts robežsardzes amatpersonai ir tiesības tikai ar rajona (pilsētas) tiesas (atbilstoši aizturētā Savienības pilsoņa vai viņa ģimenes locekļa faktiskajai atrašanās vietai) tiesneša (turpmāk — tiesnesis) lēmumu.

(2) Pamatojoties uz Valsts robežsardzes amatpersonas iesniegumu, tiesnesis pieņem lēmumu par Savienības pilsoņa vai viņa ģimenes locekļa aizturēšanu uz laiku līdz diviem mēnešiem.

(3) Ja tiesneša lēmumā norādītajā termiņā Savienības pilsoni vai viņa ģimenes locekli nav bijis iespējams izraidīt, tiesnesis, pamatojoties uz Valsts robežsardzes amatpersonas iesniegumu, pieņem lēmumu par aizturēšanas termiņa pagarināšanu uz laiku līdz diviem mēnešiem.

(4) Valsts robežsardzes amatpersona iesniegumu par aizturēšanas termiņa pagarināšanu var iesniegt tiesai atkārtoti, taču kopējais aizturēšanas termiņš nedrīkst pārsniegt sešus mēnešus, izņemot šā panta piektajā daļā noteikto gadījumu.

(5) Tiesnesis var pieņemt lēmumu par šā panta ceturtajā daļā minētā aizturēšanas termiņa pagarināšanu, nepārsniedzot papildu sešus mēnešus, ja ārzemnieku nav izdevies izraidīt sešu mēnešu laikā, un iekšlietu ministrs atbilstoši šā likuma 64.panta otrajai daļai secinājis, ka nav mainījušies apstākļi par būtiska apdraudējuma valsts drošībai vai sabiedriskajai kārtībai vai drošībai esību.

**53. pants.** (1) Tiesnesis, pieņemot lēmumu par aizturēšanu, aizturēšanas termiņa pagarināšanu izvērtē vai joprojām pastāv šā likuma 49.panta pirmajā un otrajā daļā minētie apstākļi.

(2) Pieņemot lēmumu par aizturēšanas termiņa pagarināšanu, tiesnesis norāda konstatētos faktus, secinājumus un argumentus, uz kuriem pamatojoties pieņemts attiecīgais lēmums.

**54. pants.** (1) Savienības pilsonim vai viņa ģimenes loceklim lēmumu par aizturēšanu ir tiesības pārsūdzēt rajona (pilsētas) tiesā. Pieteikuma iesniegšana tiesai neaptur lēmuma darbību.

(2) Rajona (pilsētas) tiesa nekavējoties izskata iesniegto sūdzību un pieņem lēmumu pēc būtības. Šis lēmums nav pārsūdzams. Lēmuma norakstu nosūta Savienības pilsonim vai viņa ģimenes loceklim un Valsts robežsardzei 24 stundu laikā no lēmuma pieņemšanas brīža.

**55. pants**. Aprēķinot termiņu, ņem vērā to stundu un dienu, kurā sākas termiņa skaitījums. Aizturēšanas termiņu skaita no brīža, kad Savienības pilsonis vai viņa ģimenes loceklis nogādāts Valsts robežsardzē, lai sastādītu aizturēšanas protokolu.

(2) Valsts robežsardzes amatpersona nogādā Savienības pilsoni vai viņa ģimenes locekli pie tiesneša vai nodrošina Savienības pilsoņa vai viņa ģimenes locekļa klātbūtni tiesā ar videokonferences palīdzību ne vēlāk kā 48 stundas pirms šā likuma pirmajā daļā noteiktā termiņa vai ne vēlāk kā 48 stundas pirms lēmumā par Savienības pilsoņa vai viņa ģimenes locekļa aizturēšanu norādītā termiņa izbeigšanās un, ja nepieciešams, pieaicina tulku.

(3) Tiesnesis nekavējoties izskata iesniegtos materiālus (Valsts robežsardzes amatpersonas iesniegumu, aizturēšanas protokolu, lēmumu par iekļaušanu sarakstā un tajā ietverto lēmumu par piespiedu izraidīšanu, un dokumentus, kas norāda uz pasākumiem, kuri veikti Savienības pilsoņa vai viņa ģimenes locekļa izraidīšanas nodrošināšanai), uzklausa Valsts robežsardzes amatpersonas sniegto informāciju un Savienības pilsoņa vai viņa ģimenes locekļa vai viņa pārstāvja paskaidrojumus. Nepieciešamības gadījumā tiesas sēdē var piedalīties kompetentās valsts iestādes, kura sniedza atzinumu par būtisku apdraudējumu valsts drošībai vai sabiedriskajai kārtībai vai drošībai, pārstāvis.

(4) Tiesnesis lēmumu par Savienības pilsoņa vai viņa ģimenes locekļa aizturēšanu vai aizturēšanas termiņa pagarināšanu pieņem vienpersoniski un norāda tajā attiecīgās tiesas nosaukumu, savu vārdu un uzvārdu, materiālu izskatīšanas datumu, ziņas par aizturēto, lēmuma motīvus, normatīvo aktu, ar kuru lēmums pamatots, un savu nolēmumu.

(5) Tiesneša lēmuma norakstu nosūta Savienības pilsonim vai viņa ģimenes loceklim un Valsts robežsardzei 24 stundu laikā no Valsts robežsardzes iesnieguma saņemšanas brīža.

(6) Šā panta ceturtajā daļā minēto tiesneša lēmumu Savienības pilsonis vai viņa ģimenes loceklis vai Valsts robežsardzes priekšnieks vai viņa pilnvarota amatpersona var pārsūdzēt 48 stundu laikā no lēmuma noraksta saņemšanas brīža.

(7) Rajona (pilsētas) tiesa nekavējoties izskata šā panta sestajā daļā minēto iesniegto sūdzību un pieņem lēmumu pēc būtības. Rajona (pilsētas) tiesas lēmumu var pārsūdzēt apgabaltiesā. Attiecīgajā lietā pieņemtais apgabaltiesas lēmums nav pārsūdzams. Lēmuma norakstu nosūta Savienības pilsonim vai viņa ģimenes loceklim un Valsts robežsardzei 24 stundu laikā no lēmuma pieņemšanas brīža.

(8) Aizturēšanas pārsūdzība vai sūdzības iesniegšana pati par sevi nevar būt par pamatu aizturētā Savienības pilsoņa vai viņa ģimenes locekļa atbrīvošanai.

**56. pants.** (1) Valsts robežsardzes amatpersona noskaidro aizturētā Savienības pilsoņa vai viņa ģimenes locekļa identitāti, noņem viņa pirkstu nospiedumus un viņu nofotografē. Minētās darbības ar aizturēto nepilngadīgo, kurš ir vecumā no 14 līdz 18 gadiem, veic darbam ar nepilngadīgajiem sagatavota Valsts robežsardzes amatpersona.

(2) Valsts robežsardzes amatpersonai ir tiesības, līdz aizturētā Savienības pilsoņa vai viņa ģimenes locekļa izraidīšanai, izņemt viņa mantas, personu apliecinošus un ceļošanas dokumentus, sastādot par to protokolu vai izdarot protokolā attiecīgu ierakstu par aizturētā mantu apskati.

**57.pants**. (1) Aizturēto Savienības pilsoni vai viņa ģimenes locekli ievieto Valsts robežsardzes pagaidu turēšanas telpā vai izmitināšanas centrā, vai speciāli iekārtotās un aprīkotās Valsts policijas telpās (turpmāk – aizturēšanas vieta), pamatojoties uz šā likuma 50.panta otrajā daļā noteiktajā kārtībā sastādīto aizturēšanas protokolu.

(2) Šā panta pirmajā daļā minētajās aizturēšanas vietās Savienības pilsonim vai viņa ģimenes loceklim nodrošināmi attiecīgas aizturēšanas vietas sadzīves apstākļi, uzturēšanas normas, kā arī uz viņu attiecināmi šo aizturēšanas vietu ievietošanas un izmitināšanas nosacījumi, iekšējās kārtības noteikumi, kā arī tiesības un pienākumi.

**58.pants**. 1) Aizturēto Savienības pilsoni vai viņa ģimenes locekli var izvest no aizturēšanas vietas konvoja pavadībā šādos gadījumos:

1) lai nodrošinātu šajā likumā noteiktās darbības;

2) lai sniegtu medicīnisko palīdzību;

3) lai saskaņā ar kriminālprocesa virzītāja rakstveida pieprasījumu veiktu kriminālprocesuālās darbības, ja tās nevar veikt izmitināšanas centrā;

4) citos ar humāniem apsvērumiem saistītos gadījumos.

(2) Aizturēto Savienības pilsoni vai viņa ģimenes locekli var pārmitināt no vienas aizturēšanas vietas uz citu.

**59.pants.** Aizturēto Savienības pilsoni vai viņa ģimenes locekli atbrīvo pēc piespiedu izraidīšanas vai, ja zuduši apstākļi, kas bija par pamatu viņa aizturēšanai.

**60. pants**. (1) Par tāda nepilngadīga Savienības pilsoņa vai viņa ģimenes locekļa aizturēšanu, kurš ir bez vecāka vai viņa likumiskā pārstāvja pavadības, Valsts robežsardzes amatpersona nekavējoties informē bāriņtiesu un Savienības pilsoņa vai viņa ģimenes locekļa pilsonības valsts vēstniecību vai Ārlietu ministrijas Konsulāro departamentu.

(2) Izraidīšanas procedūras laikā nepilngadīgu Savienības pilsoni vai viņa ģimenes locekli, kurš ir bez vecāka vai viņa likumiskā pārstāvja pavadības, personiskajās un mantiskajās attiecībās, ievērojot bērna labākās intereses pārstāv bāriņtiesa.

**61.pants.** Izbraukšanas rīkojumā un lēmumā par Savienības pilsoņa vai viņa ģimenes locekļa iekļaušanu sarakstā papildus [Administratīvā procesa likumā](https://likumi.lv/ta/id/55567-administrativa-procesa-likums) noteiktajam iekļauj datumu un identificējošo numuru atzinumam vai informācijai par šā likuma [43.](https://likumi.lv/ta/id/235499#p58), [45.](https://likumi.lv/ta/id/235499#p59), [48.](https://likumi.lv/ta/id/235499#p60) vai 49.pantā minēto nosacījumu esību.

**62.pants.** Lēmumu par Savienības pilsoņa vai viņa ģimenes locekļa iekļaušanu sarakstā Savienības pilsonim vai viņa ģimenes loceklim, kurš neatrodas Latvijas Republikā un kura atrašanās vieta nav zināma, izsniedz pēc viņa pieprasījuma.

**63.pants.** (1) Ar ieceļošanas vai uzturēšanās ierobežojumu saistītu lēmumu Savienības pilsonim un viņa ģimenes loceklim paziņo rakstiski valodā, ko viņš saprot vai kuru viņam vajadzētu saprast, tādā veidā, lai būtu saprotams lēmuma saturs un radītās sekas.

(2) Ar ieceļošanas vai uzturēšanās ierobežojumu saistītā lēmumā izskaidro valsts drošības, sabiedriskās kārtības vai drošības vai sabiedrības veselības apsvērumus, ja tādi ir pamatā lēmuma pieņemšanai, izņemot, ja tas ir pretrunā valsts drošības interesēm.

**64.pants.** (1) Ja izbraukšanas rīkojumu izpilda vēlāk nekā divu gadu laikā kopš tā pieņemšanas, kompetentā valsts iestāde, kas sniegusi atzinumu, izvērtē, vai pēc minētā lēmuma pieņemšanas nav mainījušies apstākļi, un sniedz atzinumu iekšlietu ministram par to, vai Savienības pilsonis vai viņa ģimenes loceklis attiecīgajā brīdī faktiski apdraud valsts drošību vai sabiedrisko kārtību vai drošību.

(2) Ja Valsts robežsardze informē iekšlietu ministru par to, ka lēmumā par iekļaušanu sarakstā ietverto lēmumu par piespiedu izraidīšanu nav iespējams izpildīt šā likuma 52.panta ceturtajā daļā noteiktajā termiņā, iekšlietu ministrs kompetentajai valsts iestādei, kas sniegusi atzinumu, pieprasa izvērtēt, vai pēc minētā lēmuma pieņemšanas nav mainījušies apstākļi, un sniegt atzinumu par būtiska apdraudējuma valsts drošībai vai sabiedriskajai kārtībai vai drošībai esību. Par pieņemto lēmumu iekšlietu ministrs informē Valsts robežsardzi.

**65.pants.** Lēmumu par iekļaušanu sarakstā un tajā ietverto lēmumu par piespiedu izraidīšanu vai izbraukšanas rīkojumu un tajā ietverto lēmumu par iekļaušanu sarakstā mēneša laikā pēc tā saņemšanas Savienības pilsonim vai viņa ģimenes loceklim ir tiesības pārsūdzēt Latvijas Republikas Augstākās tiesas Senāta Administratīvo lietu departamentā. Pieteikuma iesniegšana tiesā neaptur minēto lēmumu izpildi.

**66.pants.** Ieceļošanas aizlieguma termiņu skaita no dienas, kad Savienības pilsonis vai viņa ģimenes loceklis izceļojis no Latvijas Republikas, bet, ja viņš atrodas ārpus Latvijas Republikas, — no lēmuma pieņemšanas dienas.

**67.pants.** Savienības pilsonis vai viņa ģimenes loceklis ir tiesīgs personiski aizstāvēt savas intereses tiesā saistībā ar uzturēšanās ierobežojumu, izņemot gadījumus, ja personas ieceļošana un uzturēšanās Latvijas Republikā var radīt nopietnu apdraudējumu valsts drošībai vai sabiedriskajai kārtībai vai drošībai, vai ja jautājuma izskatīšana tiesā ir saistīta ar aizliegumu ieceļot Latvijas Republikā.

**68.pants.** Ja lēmumu par Savienības pilsoņa vai viņa ģimenes locekļa iekļaušanu sarakstā, piespiedu izraidīšanu vai izbraukšanas rīkojumu pieņēmis iekšlietu ministrs, tiesvedībā piemēro Imigrācijas likuma X nodaļas “Pieteikumu, kas saistīti ar valsts noslēpumu saturošu informāciju, izskatīšana tiesā” nosacījumus.

**V nodaļa**

**Administratīvie pārkāpumi un kompetence administratīvo pārkāpumu procesā Savienības pilsoņu un viņu ģimenes locekļu ieceļošanas un uzturēšanās kārtības Latvijas Republikā jomā.**

**69.pants.** Par Savienības pilsoņa ģimenes locekļa uzturēšanās atļaujas pieteikuma iesniegšanu vēlāk nekā trīs mēnešu laikā pēc ieceļošanas Latvijas Republikā un, ja viņš iesniegšanas brīdī Latvijas Republikā uzturas bez derīgas vīzas vai uzturēšanās atļaujas, vai pastāvīgās uzturēšanās atļaujas pieteikuma iesniegšanu pēc Latvijas Republikā izsniegtās uzturēšanās atļaujas derīguma termiņa beigām piemēro brīdinājumu vai naudas sodu līdz piecpadsmit naudas soda vienībām.

**70.pants.** Par uzturēšanos Latvijas Republikā bez derīga ceļošanas dokumenta Savienības pilsonim vai viņa ģimenes loceklim piemēro brīdinājumu vai naudas sodu līdz septiņām naudas soda vienībām.

**71.pants.** Par pieteikuma jaunas reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai neiesniegšanu šā likuma 37.panta otrajā daļā noteiktajā termiņā, Savienības pilsonim vai viņa ģimenes loceklim piemēro brīdinājumu vai naudas sodu līdz septiņām naudas soda vienībām.

**72.pants.** Administratīvā pārkāpuma procesu par šā likuma 69., 70. un 71.pantā minētajiem pārkāpumiem veic Pārvalde.

**73.pants.** Administratīvā pārkāpuma procesu par šā likuma 70.pantā minēto pārkāpumu, ja to konstatējusi Valsts robežsardzes amatpersona, veic Valsts robežsardze.

**Pārejas noteikumi**

1. Dokumentus reģistrācijas apliecības, pastāvīgās uzturēšanās apliecības, uzturēšanās atļaujas vai pastāvīgās uzturēšanās atļaujas pieprasīšanai, kas iesniegti līdz 2021.gada 30.aprīlim, izskata saskaņā ar Ministru kabineta 2011.gada 30.augusta noteikumiem Nr.675 “Kārtība, kādā Savienības pilsoņi un viņu ģimenes locekļi ieceļo un uzturas Latvijas Republikā”.
2. Šajā likumā minēto regulējumu attiecina uz tiem Lielbritānijas un Ziemeļīrijas Apvienotās karalistes pilsoņiem un viņu ģimenes locekļiem, kam piemērojami Eiropas Parlamenta un Padomes 2004.gada 29.aprīļa Direktīvas 2004/38/EK par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK (dokuments attiecas uz EEZ) nosacījumi atbilstoši Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas noteiktajam.

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2004.gada 29.aprīļa Direktīvas 2004/38/EK par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK (dokuments attiecas uz EEZ).

Likums stājas spēkā 2021.gada 3.maijā.